A Tanács 120/97/EK rendelete

(1997. január 20.)

az Európai Közösségen belüli, az oda irányuló és az onnan kifelé történő hulladékszállítás felügyeletéről és ellenőrzéséről szóló 259/93/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 130s. cikkének (1) bekezdésére,

tekintettel a Bizottság javaslatára [1],

tekintettel a Gazdasági és Szociális Bizottság véleményére [2],

a Szerződés 189c. cikkében megállapított eljárásnak megfelelően [3],

tekintettel az Európai Közösségen belüli, az oda irányuló és az onnan kifelé történő hulladékszállítás felügyeletéről és ellenőrzéséről szóló, 1993. február 1-jei 259/93/EGK tanácsi rendeletre [4] és különösen annak 16. cikkére,

mivel az Európai Közösség 1994. február 7. óta részese a veszélyes hulladékok országhatárokat átlépő szállításának és ártalmatlanításának ellenőrzéséről szóló bázeli egyezménynek;

mivel a bázeli egyezmény részeseinek második konferenciáján egyhangúan elfogadták az egyezmény módosítására vonatkozó azon határozatot ("II/12-es határozat"), amely azonnali hatállyal megtiltja a veszélyes hulladékok ártalmatlanítás céljából történő, OECD-országokból a nem OECD-országokba irányuló exportját, és legkésőbb 1998. január 1-jétől kezdve tiltja a veszélyes hulladékok újrafelhasználás vagy hasznosítás céljából történő, OECD-országokból nem OECD-országokba irányuló exportját;

mivel a bázeli egyezmény részeseinek harmadik konferenciáján egyhangúan elfogadták az egyezmény módosítására vonatkozó azon határozatot ("III/1-es határozat"), amely tiltja a veszélyes hulladékok ártalmatlanítás céljából történő, az egyezmény VII. mellékletében felsorolt országokból a felsorolásban nem szereplő államokba irányuló exportját, és 1998. január 1-jétől kezdve tiltja az egyezmény 1. cikke (1) bekezdésének a) pontjában meghatározott veszélyes hulladékok hasznosítás céljából történő, az egyezmény VII. mellékletében felsorolt államokból a felsorolásban nem szereplő államokba irányuló exportját;

mivel a veszélyes hulladék közösségi definíciói jelenleg nem teljesen azonosak a bázeli egyezmény definícióival, és emiatt előfordulhat, hogy még mindig exportálnak a Közösségből olyan hulladékot, amelyre vonatkozik a bázeli egyezményben megállapított exporttilalom, e tekintetben módosítani kell a Közösségben használt definíciókat és hulladékjegyzékeket;

mivel létre kell hozni a 259/93/EGK rendelet V. mellékletét, amely tartalmazza mindazon veszélyes hulladékokat, amelyekre a bázeli egyezményben megállapított exporttilalom vonatkozik;

mivel a Bizottság legkésőbb 1998. január 1-jéig felülvizsgálja és módosítja a fent említett V. mellékletet, teljes mértékben figyelembe véve a veszélyes hulladékokról szóló, 1991. december 12-i 91/689/EGK tanácsi irányelv [5] 1. cikkének (4) bekezdésével összhangban elfogadott hulladékjegyzéken szereplő hulladékokat és a bázeli egyezmény szempontjából veszélyes hulladékként nyilvántartott hulladékok valamennyi jegyzékét; mivel 1998. január 1-jétől kezdve tilos az V. mellékletben felsorolt hulladékok hasznosítás céljából történő exportja, kivéve az azon országokba irányuló exportot, amelyekre vonatkozik az OECD határozat;

mivel az V. melléklet rendszeres felülvizsgálata és módosítása szükséges annak érdekében, hogy tükröződjenek a bázeli egyezmény részeseinek megállapodásai az egyezmény szempontjából veszélyes hulladékként nyilvántartott hulladékokra vonatkozóan;

mivel a részes feleket felkérték az együttműködésre és az aktív munkavégzésre a bázeli egyezmény részesei konferenciáin hozott II/12. és III/1. határozatok hatékony végrehajtásának biztosítása érdekében;

mivel a 259/93/EGK rendelet 14. cikke már tiltja a hulladékok ártalmatlanítás céljából történő, nem OECD-országokba irányuló exportját; mivel e rendelet 18. cikke tiltja a hulladékok bármely célból történő, AKCS-országokba irányuló exportját;

mivel jelenleg a fenti rendelet nem biztosítja a veszélyes hulladékok hasznosítás céljából történő, nem OECD-országokba irányuló exportjának teljes tilalmát;

mivel ebből következően módosítani kell a fenti rendeletet,

ELFOGADTA EZT A RENDELETET:

1. cikk

A 259/93/EGK rendelet 16. cikkének (1) bekezdése helyébe a következő szöveg lép:

"(1) Az V. mellékletben felsorolt hulladékok hasznosítás céljából történő bármely exportja tilos, kivéve azokat, amelyek:

a) olyan országokba irányulnak, amelyekre vonatkozik az OECD határozata;

b) más olyan országokba irányulnak,

- amelyek a bázeli egyezmény részesei, és/vagy amelyekkel a Közösség vagy a Közösség és a tagállamai kétoldalú, többoldalú vagy regionális megállapodásokat vagy egyezségeket kötöttek, a bázeli egyezmény 11. cikkével és e cikk (2) bekezdésével összhangban. Azonban 1998. január 1-jétől kezdődően minden ilyen export tilos,

- amelyekkel az egyes tagállamok kétoldalú megállapodásokat és egyezségeket kötöttek e rendelet hatálybalépését megelőzően oly módon, hogy azok összeegyeztethetők a közösségi jogalkotással, és összhangban vannak a bázeli egyezmény 11. cikkével és e cikk (2) bekezdésével. Ezekről a megállapodásokról és egyezségekről értesítik a Bizottságot e rendelet vagy a megállapodások hatálybalépését követő három hónapon belül, attól függően, hogy melyik időpont korábbi a kettő közül, és azok érvényessége lejár, amikor a megállapodásokat és az egyezségeket az első albekezdéssel összhangban megkötik. Azonban 1998. január 1-jétől kezdődően minden ilyen export tilos.

A Bizottság, a 75/442/EGK irányelv 18. cikkében megállapított eljárással összhangban, amint lehet, de legkésőbb 1998. január 1-jéig felülvizsgálja és módosítja e rendelet V. mellékletét, teljes mértékben figyelembe véve a veszélyes hulladékról szóló, 1991. december 12-i 91/689/EGK tanácsi irányelv [6] 1. cikkének (4) bekezdésével összhangban elfogadott hulladékjegyzéken szereplő hulladékokat és a bázeli egyezmény szempontjából veszélyes hulladékként nyilvántartott hulladékok valamennyi jegyzékét.

Az V. mellékletet szükség szerint felülvizsgálják, és tovább módosítják ugyanezzel az eljárással. Nevezetesen, a Bizottság felülvizsgálja a mellékletet annak érdekében, hogy érvényt szerezzen a bázeli egyezmény részesei által az Egyezmény szempontjából veszélyes hulladékként nyilvántartott hulladékokra vonatkozóan hozott határozatoknak, és hogy módosítsa a 91/689/EGK irányelv 1. cikkének (4) bekezdésével összhangban elfogadott hulladékjegyzéket."

2. cikk

A 259/93/EGK rendelet az alábbi V. melléklettel egészül ki:

V. MELLÉKLET

E rendelet III. mellékletében felsorolt hulladékok.

E rendelet IV. mellékletében felsorolt hulladékok.

3. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1997. január 20-án.

a Tanács részéről

az elnök

J. Van Aartsen

[1] HL C 164., 1995.6.30., 8. o.

[2] HL C 18., 1996.1.22., 18. o.

[3] Az Európai Parlament 1996. január 16-i véleménye (HL C 32., 1996.2.5., 32. o.), a Tanács 1996. május 28-i közös álláspontja (HL C 219. 1996.7.27., 19. o.) és az Európai Parlament 1996. szeptember 18-i határozata (HL C 320., 1996.10.28., 75. o.).

[4] HL L 30., 1993.2.6, 1. o. A 94/721/EK bizottsági határozattal (HL L 288., 1994.11.9., 36. o.) módosított rendelet.

[5] HL L 377., 1991.12.31., 20. o. A 94/31/EK irányelvvel (HL L 168., 1994.7.2., 28. o.) módosított irányelv.

[6] HL L 377. 1991.12.31., 20. o. A 94/31/EK irányelvvel (HL L 168., 1994.7.2., 28. o.) módosított irányelv.

--------------------------------------------------